b'\n_START_ARTICLE_\nInformaatioteoria\n_START_PARAGRAPH_\nInformaatioteoria (engl. information theory) on sovelletun matematiikan haara, joka tutkii informaation mittaamista ja siirt\xc3\xa4mist\xc3\xa4. Informaatioteoria pohjautuu Claude E. Shannonin ja Warren Weaverin tutkimukseen A Mathematical Theory of Communication (1949)._NEWLINE_Informaatioteoriaa sovelletaan etenkin tiedonpakkauksessa ja tietoliikenteess\xc3\xa4, mutta my\xc3\xb6s muun muassa molekyylibiologiassa. Informaatioteoria antaa useita perustavia ja eri aloille yleistett\xc3\xa4vi\xc3\xa4 tuloksia viestinn\xc3\xa4n vaatimuksista ja rajoituksista. _NEWLINE_Informaatioteorian perusmallissa on l\xc3\xa4hetin, joka koodaa l\xc3\xa4hetett\xc3\xa4v\xc3\xa4n informaation, h\xc3\xa4iri\xc3\xb6t\xc3\xa4 aiheuttava kanava, jonka kautta informaatio l\xc3\xa4hetet\xc3\xa4\xc3\xa4n, ja vastaanotin, joka purkaa koodatun ja kanavan korruptoiman informaation. Informaatioteoria pyrkii selvitt\xc3\xa4m\xc3\xa4\xc3\xa4n mahdollisimman lyhyen koodaustavan l\xc3\xa4hett\xc3\xa4\xc3\xa4 informaatiota luotettavasti kanavan l\xc3\xa4pi. Yksinkertaisuutensa vuoksi malli soveltuu monenlaisiin tapauksiin.'